**Anna Tomova-Sintova** (tam adı: *Anna Tomova-Sintova*, bolq. Анна Томова-Синтова; 22 sentyabr 1941, Stara Zaqora, Bolqarıstan krallığı) — Bolqarıstanın soprano müğənnisi. Dünyanın ən böyük opera binalarında səhnə almış ifaçının repertuarına Motsart, Rossini, Verdi, Puççini, Vaqner və Ştrausun əsərləri daxildir. Annanın xüsusilə dirijor Herbert fon Karayanla 1973-cü ildən 1989-cu ilədək — dirijorun ölümünədək yaxın peşəkar əlaqələri vardı.

Həyatı
------

Tomova-Sintova altı yaşında ikən pianoda ifa etməyi öyrənməyə başlayıb. On altı yaşında milli mahnı müsabiqəsində qalib gəlib. Daha sonra Sofiya Milli Konservatoriyasına daxil olub. Burada professor Georgi Zlatev-Tçerkininə soprano Katya Spiridonovanın səs sinfində oxumuş və səs və piano üzrə diplomlarla məzun olmuşdur. Səhnədə ilk debütünü magistr təhsili alarkən Çaykovskinin *Yevgeni Onegin* operasında Tatyana obrazı ilə etmişdir. Məzuniyyətdən sonra Leypsiq Operanın opera studiyasında fəaliyyətə başlamış və 1967-ci ildə burada Verdinin *Nabukko*sunda Abiqail obrazı ilə ilk peşəkar debütünü reallaşdırmışdır. Bu studiya ilə Anna öz repertuarında Puççininin *Madam Batterflay* və *Manon Lesko*; Verdinin *Traviata*, *Trubadur* və *Otello*; Motsartın *Don Covanni*; Ştrausun *Arabella* və Verner Egkin *Die Zaubergeige* operalarında baş rolları ifa etmişdir. Bu rolların əksəriyyəti üçün şirkətin musiqi rejissoru, Ştrausun tələbəsi professor Pol Şmitzdən dərs almışdır.

1972-ci ildə Alman Opera Berlinə dəvət almışdır. Burada hələ ilk ilində ona *Kammersängerin* adı verilmişdir. Berlində Anna öz repertuarını Motsartın *Fiqaronun toyu* və *Hamı belə edir*; Verdinin *Aida*; Puççininin *Toska*; Çaykovskinin *Yevgeni Onegin*; Vaqnerin *Tangeyzer* və *Loenqrin* və Ştrausun *Ariadna Naksosda* və *Qızılgül kavalyeri* əsərlərindəki baş rol ifaları ilə genişləndirməyə davam etdi.

Anna, həmçinin, Vyana Dövlət Operasının *Kammersängerin*idir.

1973-cü ildə Karl Orfun *De temporum fine comœdia* əsərinin Zalsburq Festivalında keçiriləcək dünya premyerası üçün dirijor Herbert fon Karayan Tomova-Sintovanın səsini dinləmişdi. Dirijor onu dərhal işə götürmüşdü və sonrakı on yeddi il ərzində (Karayanın ölümünədək) hər ikisi tez-tez birlikdə hər yerdə — opera evlərində, konsert zallarında və səsyazma studiyalarında işlədilər. Karayan Anna haqqında "son illərdə qarşılaşdığım ən istedadlı insan" ifadəsini işlədirdi. 1973–1991-ci illərdə Tomova-Sintova Zalsburq Festivalının daimi qonağına çevrilmişdi. O, öz ustadı ilə *Le nozze di Figaro* (1978), *Lohengrin* (1976–81) və *Der Rosenkavalier* (Aqnes Baltsa və Canet Perri ilə birlikdə, 1982) musiqilərini yazdırmışdı.

Tomova-Sintova debüt çıxışlarını San-Fransisko Operasında 1974-cü ildə *Don Covanni*də Donna Anna; Kovent Qardendə 1975-ci ildə *Hamı belə edir*də Fiordilici; Metropoliten-operada 1976-cı ildə və Çikaqo Lirik Operasında 1980-ci ildə, hər ikisində Donna Anna kimi və nəhayət, La Skalada 1982-ci ildə *Loenqrin*də Elza obrazlarında reallaşdırmışdır.

Onun Ceyms Livayn və Vyana filarmonik orkestri ilə birgə işi olan *Ariadna Naksosda* ifası 1988-ci il Qremmi mükafatını qazanmışdır.

İstinadlar
----------

1. 1 2  Anna Tomowa-Sintow // FemBio database (alm.).
2. 1 2  Anna Tomowa-Sintow // Brockhauz Ensiklopediyası (alm.). / Hrsg.: Bibliographisches Institut & F. A. Brockhaus, Wissen Media Verlag

Xarici keçidlər
---------------

* Anna Tomowa-Sintow: Primadonna with Heart
* Her page on the Stars of Bulgarian Opera site with 4 mp3 audio clips of selected arias

### Müsahibələri

* Anna Tomova-Sintova ilə müsahibə, 1 oktyabr 1985-ci il

|  |  |
| --- | --- |
|  Bu şablona bax   Tematik saytlar | AllMusic · Discogs · IMDb · MusicBrainz |
| Lüğətlər və ensiklopediyalar | Böyük katalan · Böyük rus · Brockhaus · Prabook |
| 

| Normativ yoxlama |
| --- |
| BIBSYS: 2018232 · BNE: XX983385 · BNF: 139004932 · CiNii: DA07539969 · GND: 11862329X · GTAA: 262235 · ICCU: MILV191195 · ISNI: 0000 0001 1480 2141 · LCCN: n81108880 · NKC: xx0186777 · NLA: 35298366 · NTA: 073179582 · NUKAT: n2010158500 · SUDOC: 077441540 · VIAF: 113245924 · WorldCat VIAF: 113245924 |

 |